हमारी यात्रा का पहला पड़ाव सूरत था. सूरत एक तरह से मनोज मौर्या का गाँव ही लगा क्योंकि वे वहां कुछ जगहों पर अति-परिचित व्यक्ति हैं. खासकर स्वामीनारायण गुरुकुल में वे अक्सर आते-जाते रहे हैं और वहां के बड़े स्वामी और अनेक छोटे स्वामियों से उनकी बहुत गहरी मैत्री दिखी . सभी का उनके ऊपर अपार स्नेह था . इसका एक असर हम सभी के प्रति उनके स्नेहिल व्यव्हार में भी दिखा . एक बार अकेले ही मैं खाने गया . सब लोग या तो शहर में गए थे या बाहर घूम रहे थे . एकछात्र मुझे सार्वजनिक लंगर में ले गया . अभी मैं जूते ही निकाल रहा था कि तीन-चार छात्र चिल्लाते हुए तेजी से आये और किचन के पास वाले जेवणघर में ले गए .